རྒྱལ་བ་གཡུང་སྟོན་དཔལ་གྱི་ལོ་རྒྱུས།
༄༅། ། དེ་ལ་རྗེ་རང་བྱུང་རྡོ་རྗེས་བསྟན་པ་གཏོད་པར་དགོངས་པ་ནི། རྟོགས་ལྡན་ཆེན་པོ་གྲགས་སེང་བ་ཡིན་ཀྱང་། བདེ་ཆེན་གྱི་གདན་སར་བསྐོས་པ་མ་མཛད་པ་དང་། ཡང་ཀྂ་པོ་གནས་ནང་དུ་འབྱོན་པར་བཀས་བསྐུལ་ནས་བྱོན་པ་ན། ལམ་དུ་གཟིམ་དྲིལ་དཀར་མོ་མཚུར་མདའི་རི་ལ་འཛེགས་པ་མ་ཟློག་ནས། རི་སྟེང་གི་སྤང་ཐང་སྤྲོ་བའི་ཆུ་མིག་རྩར་ཉལ་འདུག་པས། དེར་ཐུགས་ཕེབ་ནས་ཐོག་མར་ཚ་བ་མཛད། དེ་ནས་གདན་ཕབ་སྟེ། རྟེན་འབྲེལ་གྱིས་གནས་ནང་དུ་བཏགས་ནས། མཚུར་གནས་ནང་ཁོ་ནར་བཞུགས་པ་ཤར་བས། སྐུ་སྐྱེ་བ་ཕྱི་མ་དང་མཇལ་མ་ཐུབ། ༈དེས་ན་ཟུང་འཇུག་མའི་བརྒྱུད་ལ་བཞུགས་པ་ནི། རྒྱལ་བ་གཡུང་ཡིན་ཏེ། རུ་ལག་གི་ཚོང་དུས་མགུར་མོའི་ལྷོ་ཕྱོགས་ཞ་ལུ་གསེར་ཁང་གི་བྱ་འདབ་འོག་ཏུ་སྔགས་རྙིང་མའི་ནུས་ལྡན་བར་མ་ཆད་པར་བྱུང་བའི། གཡུང་གི་བརྒྱུད་འཛིན་ཇོ་སྲས་དབུལ་པོ་ཞིག་གི་སྲས་སུ་ཤིང་སྤྲེལ་ལ་འཁྲུངས། མཚན་རྡོ་རྗེ་འབུམ་ཆུང་ངུའི་དུས་ནས་ཡབ་ཆོས་རྣམས་ལ་སྦྱངས། ཡུམ་གྱིས་ཁྲིད་ནས་ཚོང་དུས་བོན་གྲོང་དུ། ཁྲོ་ཕུའི་མཁན་ཆེན་བསོད་ནམས་སེང་གེ་ལས། སྐྱབས་གསུམ་འཛིན་པའི་དགེ་བསྙེན་གྱི་སྡོམ་པ་ནོས། དགུང་ལོ་བཅོ་ལྔ་བཞེས་ནས་འུག་པ་ལུང་དུ་མདའ་དང་། ཟུར་དང་། འབའ་ལ་སོགས་པའི་བླ་མ་རྣམས་བསྟེན། རྒྱུད་དང་སྒྲུབ་ཐབས་མན་ངག་མང་དུ་གསན་ཞིང་། བསྐྱེད་རྫོགས་ལ་སྦྱངས། དེར་ལོ་གསུམ་སོང་ནས་ཟུར་ཆོས་པའང་ལོ་གསུམ་མཛད། ཞ་ལུའི་གྲྭ་སར་མཁན་སློབ་གཉིས་ལས་ཕར་ཚད་བསྡུས་གསུམ་དང་། ཟུར་གྱི་དྲུང་པ་ལས་མངོན་པ་ཀུན་བཏུས་ལ་མཁས་པར་མཛད། གཞན་ཡང་དམ་པ་འགའ་ཞིག་བསྟེན་ཅིང་། གསར་རྙིང་གི་སྔགས་པ་ལ་ཡོན་ཏན་ཆེ་བར་ཧོར་ཡུལ་ཚུན་ཆད་དུ་གྲགས་པས། ཧོར་རྒྱལ་པོས་མི་ཆེན་སཾ་ག་ཏ་མངགས་ནས་སྐུ་རིམ་དུ་སྤྱན་དྲངས། ཕོ་བྲང་ཤོང་ཏོར་གུ་ལུག་གན་དང་མཇལ། རྒྱལ་པོའི་ལུང་གིས་ཟི་ར་འུར་རྡོར་སྲིད་པ་མ་མོའི་སྤྱི་མདོས་ཆེན་མོ། སྔགས་པ་ལྔ་བརྒྱ་ཙམ་གྱིས་ཟླ་བ་གསུམ་དུ་བསགས། ཟླ་གཅིག་ཏུ་བསྒྲུབས་ནས་བཏང་བས། ཆོ་འཕྲུལ་དང་ངོ་མཚར་མང་དུ་བྱུང་། བུམ་ཆུ་རྒྱལ་བུ་ཀུ་ཤ་ལ་ལ་དྲངས་པས་ཐུགས་ཤིན་ཏུ་མཉེས། ཁོལ་ནའུ་ཞེས་པར་ཐན་པ་ཆེན་པོ་བྱུང་བར་གོང་མའི་བཀས་ཆར་པ་འབེབས་སུ་བཅུག་པས། ཇི་ལྟར་འདོད་པའི་ཆར་ཆེན་པོ་ཕབ། ཏི་ཤྲཱི་སངས་རྒྱས་དཔལ་གྱིས། འདི་ལྟ་བུའི་སྔགས་པ་ནི། བནྡྷེ་བོན་པོ་ཟིམ་ཤིང་སོགས་ཐམས་ཅད་ལ་མཁོ་བས་རིས་མེད་དུ་བཀུར་ཞིག། ཅེས་བདག་རྐྱེན་མཛད། དེའི་དབྱར་ཕོ་བྲང་ཆེན་པོ་ཤོང་ཏོ་དང་། དགུན་ཏའི་ཏུར་ཕེབ། དཔྱིད་ཀར་རྒྱལ་པོའི་ཕྱག་ཕྱིར་འུར་རྡོར་བྱོན། གཞན་ཡང་ཨ་ལན་ཐེག་མ་དང་། ཕོ་བྲང་ཅང་ཏོ་སོགས་སུ་ཕེབ་ནས། ཟློས་གར་དང་། མིག་འཕྲུལ་དང། རོལ་མོ་ལ་སོགས་པའི་ལྟད་མོའི་ཚོགས་བསམ་གྱིས་མི་ཁྱབ་པ་གཟིགས་པས། ཆོས་ཐམས་ཅད་སྒྱུ་མ་ལྟ་བུར་རྟོགས། ཆོས་ཁོ་ན་ལ་ཐུགས་གཞོལ་ཡང། རྒྱལ་པོས་མ་གནང། རྒྱལ་པོ་གཤེགས་ནས་བོད་དུ་བྱོན། ཡུམ་གྱི་བཀའ་མ་ཟློག་པར་ཇོ་མོ་ཞིག་བཞེས་པས། ལོ་གཉིས་ནས་སྲས་གཅིག་བྱུང་མ་ཐག། འདི་ལ་ཡུམ་གྱིས་སེམས་ཀྱི་གཏད་སོ་གྱིས་ཤིག། གསུངས་ཏེ། དེ་མ་ཐག་རབ་ཏུ་བྱུང་དགོངས་ནས། ཕྱག་རྫས་ཐམས་ཅད་ངོ་ཤེས་གྲོགས་པོ་སོགས་སུ་ལ་ཡང་མ་གནང་བར་ཡུམ་ཁྲིད་དེ་ས་སྐྱ། ཁྲོ་ཕུ། ཞ་ལུ། གསང་ཕུ་སོགས་དགེ་འདུན་གྱི་སྡེ་ཐམས་ཅད་དུ། འགྱེད་དང། འབུལ་བ་མཛད། ཡུམ་རང་བསྔོ་བ་ཞུར་བཅུག། ཞ་ལུའི་སྐོར་ཁང་ལོགས་ལ་སངས་རྒྱས་སྟོང་རྩ་བཞེངས། དེ་ནས་ཤིང་སྟག་དབྱར་འབྲིང་པོའི་ཚེས་གསུམ་ལ། ཆོས་ལུང་འཚོགས་པ་སྟག་མཁར་དུ། དབྱར་གནས་མཛད་པའི་ཚེ། མཁན་ཆེན་གྲགས་གཞོན་པ་ལས་རབ་ཏུ་བྱུང་ཞིང་། དད་དགེ་སུམ་ཅུའི་དབུས་སུ་ཆིག་རྫོགས་མཛད། རབ་ཏུ་བྱུང་བའི་མཚན་རྡོ་རྗེ་དཔལ། སླར་ཡང་ཐོས་བསམ་སྒོམ་གསུམ་ལ་བརྩོན་པ་བསྐྱེད་པའི་གོ་ཆ་ཆེན་པོ་བཞེས་ནས། མཁས་གྲུབ་ཀྱི་ཡོངས་འཛིན་དུ་མ་བསྟེན་ནས་གངས་ཅན་འདིར་བཞུགས་སོ་འཚལ་གྱི་དབང་ཁྲིད་མན་ངག་བཤད་ཀ་སོགས། འདི་མ་གསན་པ་མེད་པ་ལྟ་བུར་མཛད། ཁྱད་པར་རྗེ་རང་བྱུང་བ་ལས་གདམས་ངག་ཐམས་ཅད་རྫོགས་པར་གསན་ཏེ། ཐུགས་དམ་ཁྱད་པར་ཅན་འཁྲུངས། ཕུང་པོ་རི་པོ་ཆེ། མོན་སྤ་གྲོ་སོགས་སུ་སྒྲུབ་པ་གཙོ་བོར་མཛད་པས། མཆོག་གི་གྲུབ་པ་བརྙེས། མོན་སྤ་གྲོར་བྱོན་ནས་ཐུགས་དམ་གྱི་རྩལ་ཆེན་པོ་བྱུང་བའི་དོན་ལ། མཉམ་མེད་རྒྱལ་བ་གཡུང་སྟོན་པས། ། ཞེས་བྱ་བ་ལ་སོགས་པའི་མགུར་ཡང་གསུངས། རྒོད་སྒྲོས་ཆུའི་གྲོད་པ་དུམ་བུར་བཅད་ཀྱང་། ཆུ་མི་འབོ་བ་དང་། ལྕགས་བསྲེགས་བླངས་ཀྱང་མི་འཚིག་པ་དང་། རྩིག་པ་ལ་རྡོ་དྲུག་སྦྱོར་གྱི་ཞལ་བ་བྱས་པས། རྩིག་པ་བྲག་ཆེན་པོ་གཅིག་ཏུ་འགྱུར་བ་ལ་སོགས་པའི་རྟེན་འབྲེལ་མང་པོ་ཡང་མཁྱེན། གཡག་སྡེ་པཎ་ཆེན་གྱིས་དབུས་གཙང་གི་མཁས་པ་ཀུན་ལ་དྲི་ཡིག་བསྐུར་བ་སུས་ཀྱང་ལན་མ་བྱུང་བ་ལ་ལན་མཛད་པ་དང་། སྔགས་ཀྱི་སངས་རྒྱས་དང་། མཚན་ཉིད་ཀྱི་སངས་རྒྱས་གཉིས་ཀྱི་ཁྱད་འབྱེད་མཛད་པ་གཟིགས་པས། ཤིན་ཏུ་དད་དེ་དཔོན་སློབ་བཅོ་ལྔས་ཕུང་པོ་རི་བོ་ཆེར་བྱོན་ཏེ། ཞབས་ལ་གཏུགས། སྐུ་ཚེ་དེ་ཉིད་ལ་གསན་བསམ་ཇི་ལྟར་མཛད་པའི་ཚུལ་ཡང་། དེ་ཉིད་ཀྱི་གསུང་ལས་འདི་ལྟར་འབྱུང་སྟེ། ཆུང་དུས་རང་གི་ཕ་ལས་ཀློག་ཡིག་དང་། གསང་སྔགས་རྙིང་མའི་སྒྱུ་འཕྲུལ་ཞི་ཁྲོ་དང་། །
གནས་བསྲེག་ཚེ་སྒྲུབ་ན་རག་སྐོང་ལ་སོགས། ། བདག་དོན་གཞན་དོན་དབྱངས་དང་ཕྱག་བཞེས་ཅན། ། ཆོག་ཁྲིགས་ལས་ཀྱི་ཁ་ཚར་ཚང་བར་བསླབ། ། ཇོ་མོ་ལྕམ་གྱི་ལུགས་ཀྱི་ཚེ་སྒྲུབ་དང་། ། ཕྱག་ན་རྡོ་རྗེ་མདོ་ལུགས་སྒོམ་ལུང་ཐོབ། ། རྡོ་རྗེ་ཕུར་བ་རྩ་བ་སོར་བཞག་དང་། །
མན་ངག་དྲུག་པ་དབྱངས་དང་ཕྱག་བཞེས་བཅས། ། གཞན་ཡང་མངའ་བདག་པ་དང་ཆོས་དབང་གི། ལུགས་ཀྱི་གུ་རུ་པདྨའི་བྱིན་རླབས་ཐོབ། ། དེ་ནས་བཅོ་ལྔའི་ལོ་ལོན་དུས་སུ་ནི། །
མཁས་གྲུབ་རྩོད་མེད་ཉི་ཟླ་ལྟར་གྲགས་པ། ། ཟུར་ཆེན་ཤཱཀྱ་འབྱུང་གནས་ཞེས་གྲགས་པའི། །
གདན་ས་དཔལ་ལྡན་འུག་པ་ལུང་དུ་ཕྱིན། ། མདའ་ཏིག་ཆོས་ཀྱིས་ཤཱཀྱའི་བརྒྱུད་འཛིན་པ། །
གསང་སྔགས་རྙིང་མའི་དགེ་བའི་བཤེས་གཉེན་མཆོག། མདའ་སྟོན་ཤཱཀྱ་འཕེལ་གྱི་ཞབས་ལ་གཏུགས། ། གསང་བ་སྙིང་པོའི་རྒྱུད་ལ་ནན་ཏན་བྱས། །
བཅུ་བདུན་ལོ་ལ་བཤད་གསར་ཟུར་ཆོས་གཉིས། ། ལྷན་ཅིག་བྱས་ནས་ལོ་འགའི་བར་དུ་བཤད། ། སློབ་དཔོན་སྒེག་པ་རྡོ་རྗེས་མཛད་པ་ཡི། ། དམ་ཚིག་གསལ་བཀྲ་ཉན་ཤིང་གཞན་ལའང་བཤད། ། བདུད་རྩི་འཁྱིལ་པ་འཆི་མེད་རྒྱུད་ལས་ནི། ། གསུངས་པའི་ཚེ་ཡི་སྒྲུབ་པའི་སྒྲུབ་དབང་ཞུས། ། སྒྱུ་འཕྲུལ་ལུགས་ཀྱི་ཞི་ཁྲོ་རབ་གནས་ཀྱི། ། ཕྱག་ལེན་སྐུ་གསུང་ཐུགས་ཀྱི་རྟེན་རྣམས་དང་། ། གཞན་ཡང་ཐལ་ཆེན་རབ་གནས་ལས་སྒོམ་དང་། ། བུམ་པ་ལ་སོགས་ཡན་ལག་རབ་གནས་སོགས། ། སྐུ་གསུང་ཐུགས་ཀྱི་རབ་གནས་ཆོག་ཁྲིགས་རྣམས། ། ཕྱག་ལེན་ཚང་བ་ལྷག་མ་མེད་པར་ཞུས། ། འགྱོད་ཚངས་བཤགས་པ་ན་རག་དོང་སྤྲུག་དང་། ། མ་མོ་སྲིད་པ་བེམས་ཀྱི་མདོས་ཆེན་དང་། ། དེ་ཡི་མིང་པོ་སྲིད་པ་ཕོ་མདོས་བཅས། ། དེ་ཡི་མདོས་འཁོར་ཕྱོགས་བཞིའི་མདོས་ཆེན་བརྒྱད། ། ཤར་དུ་དཀར་མོ་དབུ་དགུའི་མདོས་དང་ནི། ། དེ་ཡི་མིང་པོ་རྒྱལ་པོ་རྩེ་མདོས་བཅས། ། ལྷོ་རུ་སྨུག་མོ་དབུ་ལྔའི་མདོས་དང་ནི། ། དེ་ཡི་མིང་པོ་གཤིན་རྗེ་འཆར་ཀའི་མདོས། ། ནུབ་ཏུ་དམར་མོ་ཙ་མུན་ཏི་དང་ནི། ། མིང་པོ་བཙན་སིལ་སྟོང་གི་མདོས་སུ་བཅས། ། བྱང་དུ་མཚོ་སྨན་རྒྱལ་མོའི་གུར་མདོས་དང་། ། མིང་པོ་གནོད་སྦྱིན་སྟོང་གི་མདོས་དང་བཅས། ། དེ་དག་མ་མོ་སྲིད་པ་རྒྱུད་ལུང་གི། ཡན་ལག་མ་མོའི་སྤྱི་རྒྱུད་དུ་གྲགས་པ། ། སྲིད་པ་བེམས་དང་ཙིཏྟ་རཀྟ་དང་། ། མཁའ་ལ་སྐར་ཚོགས་རྣམས་ལས་གསུངས་པ་ཡི། ། མ་མོའི་མདོས་ཆེན་བསྔོ་བ་རྒྱས་འབྲིང་གསུམ། ། བསྔོ་བ་རྒྱས་པ་བཤད་མ་ཐག་པ་
ཡི། ། སྲིད་པ་བེམས་ཆེན་མདོས་འཁོར་བཅས་པ་ཡིན། ། བསྔོ་བ་འབྲིང་པོ་ཡང་གབ་མ་བཞི་ཡིན། ། བསྔོ་བ་བསྡུས་པ་སྲིད་པའི་སྤྱི་མདོས་ཡིན། །
དེ་ཡང་མདོས་འཁོར་ཕྲན་དང་བཅས་རྣམས་ནི། ། སྲིད་པ་གཡུལ་ཟློག་ཟླ་རྒྱས་ཚེ་ཡི་མདོས། ། དཀར་མོ་དལ་སྐྱོང་མཁྲིས་པ་ལངྐ་ཡི། ། གསེར་མདོས་དང་ནི་ཤ་ཁྲག་བེམས་གླིང་མདོས། ། དམུ་ཆུ་གྲོད་པའི་རྫིང་མདོས་ལ་སོགས་པ། ། མ་མོ་བྱོལ་ཟོར་དཔོན་གཡོག་གསུམ་པ་དང་། ། གཞན་ཡང་རགྴ་སྲིན་པོའི་དགྲ་མདོས་དང་། ། སྲིན་མོའི་ཁྲམ་མདོས་ལམ་སེལ་བདུད་ཀྱི་མདོས། ། ལ་སོགས་མདོས་ཕྲན་དུ་མ་གསུངས་པ་ཡང་། ། སྣང་སྲིད་ལྷ་འདྲེ་ལས་ལ་འཛུད་ཐབས་ཡིན། ། མདའ་སྟོན་ཤཱཀྱ་འཕེལ་གྱི་གསུང་ལས་ཐོས། ། གཞན་ཡང་ལྷ་འདྲེ་སྟོང་འདྲེའི་རྒྱུད་ལས་ནི། ། གསུངས་པའི་མདོས་ཕྲན་ཕོ་མདོས་མོ་མདོས་རྣམས། ། སྟོང་ཕྲག་གཉིས་པོ་རྣམས་ཀྱང་ལག་ལེན་དང་། ། བཅས་པ་ཞུས་ཤིང་འགའ་རེའི་ལག་ལེན་བྱས། །
གཞི་ཐོག་འཇམ་དབྱངས་རིན་ཆེན་རྒྱལ་མཚན་ལས། ། དབུ་མ་ལུགས་ཀྱི་སེམས་བསྐྱེད་ཆོ་
ག་ཐོས། ། སློབ་དཔོན་སྙན་སྟོན་ཤཱཀྱ་སེང་གེ་ལས། ། གསང་བ་སྙིང་པོའི་ཁོག་དབུབ་མང་དུ་ཉན། ། ཞི་ཁྲོ་གནས་ལུང་ཆ་གསུམ་དཔལ་སྡོམ་མ། ། རྣམས་ཀྱི་སྒོམ་བཀོད་རྣམས་དང་ཟ་ཚོགས་དང་། ། རྒྱུན་བཤགས་རྟ་འཕྲེང་རྡོ་རྗེ་ལས་རིམ་དང་། ། སྐྱེ་བོ་གསོ་ཐིག་རྣམས་ཀྱི་བཀླགས་ལུང་ཞུས། ། བླ་མ་དགྱེར་སྟོན་ཀུན་དགའ་རྒྱལ་མཚན་ལ། ། ཐུགས་ཐིག་རྟ་རིམ་དབང་གི་གལ་པོ་ཡི། ། རྩ་བ་འགྲེལ་པར་བཅས་པ་རྣམས་ཀྱང་ཐོབ། ། སྒྱུ་འཕྲུལ་བླ་མའི་སྒྲུབ་ཐབས་རྒྱུད་ཀྱི་དོན། ། གསལ་བྱེད་ལ་ཤན་ལྟ་བའི་སྒྲོན་མེ་དང་། ། ཁྲོ་བོའི་རྟོགས་པ་ལྷ་རྒྱུད་བཀའ་ལུང་དང་། ། པདྨས་མཛད་པའི་དཔེ་ཆུང་རང་གནས་ཐོབ། ། རིམ་དྲུག་ཡང་དག་རྩ་བ་མདོ་བྱང་བཅས། ། གཞན་ཡང་ཞི་ཁྲོ་ལས་ཀྱི་གལ་ཕྲེང་དང་། ། ནམ་མཁའི་སྙིང་པོའི་སེམས་བསྐྱེད་རྩ་བ་དང་། ། ཁྲོ་བོ་ཕྱག་རྒྱ་གཅིག་པ་ཞལ་གསུམ་དང་། ། ཕྱག་དྲུག་པ་དང་ཞལ་གཅིག་ཕྱག་གཉིས་པ། ། དེ་བཞིན་ཞི་བ་ཕྱག་རྒྱ་བཞི་པ་དང་། ། དབང་གི་མན་ངག་གསང་ཐིག་ཐུགས་ཐིག་དང་། ། རྣ་རྒྱུད་གསང་ཐིག་དབང་གི་འགྲེལ་པ་བཅས། གཞན་ཡང་གཞལ་ཡས་མུན་སེལ་སྒྲོན་མ་དང་། ། སྦྱིན་སྲེག་སྤྱི་དོན་བཅུ་གཅིག་པ་རྣམས་ཐོས། ། རྒྱུད་ཀྱི་རྒྱལ་པོ་སྒྱུ་འཕྲུལ་རྒྱས་པ་དང་། ། སེམས་ལུང་ཆེན་མོ་ཁུ་ཕྱུག་རོལ་པའི་མདོ། ། ཧེ་རུ་ཀ་ཡི་གལ་པོ་ཆེ་ཆུང་
དང་། ། འཇིག་རྟེན་འདས་མདོ་ཆེ་ཆུང་རྔམ་གློག་དང་། ། ཀུན་འདུས་རིག་པའི་མདོ་ལ་སོགས་པ་ཡི། ། ལུང་གི་མདོ་བདུན་རྣམས་ཀྱང་བདག་གིས་ཐོས། ། གསང་བ་སྙིང་པོའི་འགྲེལ་པ་སྤར་ཁབ་དང་། ། ཐེག་ཆེན་རྣལ་འབྱོར་ཞེན་ལོག་སྤོང་སྒྲོན་དང་། ། དད་པ་བསྐྱེད་སྒྲོན་ལྟ་བ་གསལ་སྒྲོན་སོགས། ། རྒྱུད་དང་མན་ངག་ཕྲ་མོ་ཇི་རིགས་ཐོབ། །
གཞན་ཡང་རྟ་མགྲིན་བདེ་གཤེགས་འདུས་པ་ཡི། ། བྱིན་རླབས་བཀའ་དང་དེ་ཡི་ཆོས་སྐོར་ལ། ། ལོ་རྒྱུས་བརྩམས་ཚུལ་སྒྲུབ་ཐབས་རྩ་བ་དང་། ། ཐེམས་ཀྱི་མན་ངག་རྣམ་པ་གསུམ་ཏེ་ལྔ། ། ལས་བྱང་སྒོམ་ཁོག་མངོན་རྟོགས་བཅས་པས་བདུན། ། ཕུར་པས་བསྲེགས་དང་སྦྱིན་སྲེགས་མནན་དང་བཅུ། ། སྲུང་ཟློག་ནད་པ་སྲིའུ་གསོ་བ་དང་། ། རྟ་མགྲིན་སྲུང་བ་སྒོ་བཞིས་བཅུ་བཞི་ཚང་། ། ལས་བྱང་ཆེ་ཆུང་གཉིས་དང་དབང་ཀ་དང་། ། རྒྱུན་གཏོར་ནར་མ་གཏོར་ཆོག་ཆུང་ངུ་དང་། ། རྩ་བ་གཅིག་ལ་ནང་ཚེགས་སུམ་ཅུ་ལྔ། ། དེ་ལྟར་དབང་དང་གདམས་སྐོར་བཅས་པ་ཞུས། །
གྲུབ་ཆེན་ཨུ་རྒྱན་པ་རུ་གྲཌ་པ་ལས། ། བསྙེན་གནས་ལན་ལག་བརྒྱད་པའི་ཆོ་ག་ཐོབ། ། ཐུགས་རྗེ་ཆེན་པོ་རྒྱལ་བ་རྒྱ་མཚོ་དང་། ། རྩཱ་མཆོག་རྟག་ཏུ་ངུ་ཡི་བཅུད་ལེན་ཞུས། ། བླ་མ་རྟ་སྟོན་གཟི་བརྗིད་ཆེན་པོ་ལ། ། སངས་རྒྱས་ཀུན་གྱི་དགོངས་པ་འདུས་པའི་མདོ། ། མང་དུ་ཉན་ནས་ནན་ཏན་ཆེར་བྱས་ཤིང་། ། མཁས་པར་སྦྱངས་ནས་གཞན་ལའང་ཚར་འགའ་བཤད། །
གཞན་ཡང་སྒྱུ་འཕྲུལ་ཞི་བའི་དབང་ཀ་དང་། ། རྒྱུད་ཀྱི་བཤད་བཀའ་མན་ངག་ཅི་རིགས་
ཐོས། ། དེ་གཞན་ཨ་རོ་ཡེ་ཤེས་འབྱུང་གནས་ལས། ། གཉག་ཆེན་ཀུ་མཱ་ར་ནས་བརྒྱུད་པ་ཡི། །
རིན་ཆེན་འཕགས་ལམ་བཀོད་པའི་རྒྱུད་དང་ནི། ། ཡེ་ཤེས་འཁོར་ལོ་གསང་བ་སྙིང་རྒྱུད་
དང་། ། རྫོགས་པ་ཆེན་པོ་ཉི་མ་སྙིང་པོའི་རྒྱུད། ། ཡེ་ཤེས་གསང་བ་སྒྲོན་མའི་རྒྱུད་དང་བཞི། །
དེ་དག་རྣམས་ཀྱི་དགོངས་དོན་ཨ་རོ་ཡི། ། མན་ངག་བེ་བུམ་ཆེ་ཆུང་གཉིས་སུ་བསྡེབས། ། དེ་གཞན་ཨ་རོའི་ཐེག་ཆེན་རྣལ་འབྱོར་དང་། ། ཞེན་ལོག་སྤོང་སྒྲོན་དད་སྐྱེད་སྒྲོན་མེ་དང་། ། མན་ངག་ཅོག་བཞག་ལ་སོཌ་གདམས་ཕྲན་རྣམས། ། སེམས་སྡེ་མ་བུ་བཅོ་བརྒྱད་ཨ་རོ་ལུགས། ། འདི་རྣམས་ཨ་རོའི་ཆོས་སྐོར་ཡིན་པར་གྲཌ། ། སྒྱུ་འཕྲུལ་འོང་རིམ་དམ་ཚིག་ཕྲ་རྒྱས་དང་། །
ཕྱག་རྒྱ་བསམ་གཏན་ཟ་ཚོགས་རྒྱུན་བཤགས་སོགས། ། སྒྱུ་འཕྲུལ་ཕྲ་མོ་རྣམས་ཀྱང་མང་དུ་ཐོས། ། རྟེན་འབྲེལ་སྙིང་པོ་མདོ་དང་རྩ་བ་དང་། ། རྟེན་འབྲེལ་རབ་གནས་ལས་བྱང་ཆོག་ཁྲིད་བཅས། ། ལྷག་མ་མེད་པར་ཡོངས་སུ་རྫོགས་པར་ཐོབ། ། དགོངས་འདུས་འགྲེལ་པ་བདུན་པའི་གོ་ཆ་དང་། ། མདོ་བཅུ